
CAIET DE SARCINI
privind achiziția serviciilor, materialelor, echipamentelor și produselor necesare implementării programului
„Gata de reacție - pregătire practică pentru situații de urgență”
1. AUTORITATEA CONTRACTANTĂ
Direcția Generală de Asistență Socială și Protecția Copilului Sector 2.
Cod fiscal: 17093691
Adresa: Str. Olari nr. 15, Sector 2, București
Telefon: 021.252.22.02
Fax: 021.252.22.17
Direcția Generală de Asistență Socială și Protecția Copilului Sector 2 este responsabilă la nivelul Sectorului 2 de aplicarea politicilor și strategiilor de asistență socială în domeniul protecției copilului, familiei, persoanelor singure, persoanelor vârstnice, persoanelor cu dizabilități, precum și a persoanelor aflate în nevoie.
Prezenta achiziție este destinată Centrului de Îngrijire și Găzduire din str. Austrului nr. 37 și structurilor de specialitate implicate în implementarea programului. Beneficiarii finali sunt copiii și tinerii cu dizabilități senzoriale, de auz și/sau de vedere, precum și personalul care asigură educarea, îngrijirea, supravegherea, protejarea și sprijinirea acestora.
2. OBIECTUL ACHIZIȚIEI PUBLICE
Obiectul achiziției îl constituie asigurarea serviciilor, produselor, materialelor și echipamentelor necesare implementării programului „Gata de reacție - pregătire practică pentru situații de urgență”, aprobat prin Referatul de aprobare nr. 87/261284/15.07.2026.
Achiziția vizează, în principal:
• organizarea și desfășurarea instruirii practice a beneficiarilor privind primul ajutor, resuscitarea cardiopulmonară, autoprotecția, evacuarea și reacția în situații de urgență, precum și instruirea personalului desemnat în domeniul suportului vital de bază și al utilizării defibrilatorului extern automat;
• realizarea și multiplicarea materialelor educaționale accesibile, adaptate particularităților beneficiarilor, în formate vizuale, tactile, Braille, audio și digitale;
• achiziționarea mini-kiturilor de prim-ajutor, a kiturilor de urgență adaptate și a mijloacelor de sprijin aferente;
• achiziționarea și punerea în funcțiune a unui defibrilator extern automat, împreună cu accesoriile, echipamentele de instruire și documentele necesare;
• realizarea unei biblioteci video accesibile, cu interpretare în limba semnelor române, subtitrare și elemente grafice;
• realizarea analizei de vulnerabilitate, elaborarea și testarea Planului de Reziliență al centrului, inclusiv printr-o simulare practică și un raport de evaluare.
Grupul țintă este reprezentat de aproximativ 160 de copii și tineri cu dizabilități senzoriale, de auz și/sau de vedere, beneficiari ai Centrului de Îngrijire și Găzduire din str. Austrului nr. 37, precum și de personalul de specialitate, educație, îngrijire, supraveghere și suport implicat în protejarea și sprijinirea acestora.
2.1. COD CPV: se va stabili distinct în documentația de achiziție, în funcție de componenta/lotul achiziționat și de obiectul principal al contractului.
2.2. SURSA DE FINANȚARE: Bugetul Direcției Generale de Asistență Socială și Protecția Copilului Sector 2.
3. DURATA CONTRACTULUI
Implementarea programului se va realiza etapizat, în funcție de finalizarea procedurilor administrative și de achiziție și de disponibilitatea creditelor bugetare aprobate. Calendarul activităților va fi corelat cu programul Centrului de Îngrijire și Găzduire, astfel încât să nu fie afectată continuitatea serviciilor sociale.
Durata efectivă a contractului/contractelor și termenele intermediare de predare vor fi stabilite prin documentația de achiziție și contract, în concordanță cu etapele de implementare ale programului.
4. OBLIGAȚIILE PRESTATORULUI / CERINȚE TEHNICE MINIME
Specificațiile tehnice prevăzute în prezentul caiet de sarcini reprezintă cerințe minimale. Prestatorul va asigura toate resursele umane, tehnice, didactice și logistice necesare realizării complete a activităților și livrabilelor asumate.
4.1. Instruire practică în prim-ajutor și reacție în situații de urgență
Prestatorul va organiza și desfășura sesiuni și exerciții practice privind:
• recunoașterea situațiilor de urgență și solicitarea sprijinului specializat;
• acordarea primului ajutor de bază și resuscitarea cardiopulmonară;
• autoprotecția și evacuarea;
• comportamentul în caz de incendiu, cutremur, urgență medicală sau alte situații relevante pentru activitatea centrului.
Pentru asigurarea caracterului practic și adaptat al activităților, se estimează organizarea beneficiarilor în 5 grupe de instruire, constituite în funcție de vârstă, tipul dizabilității, gradul de autonomie și capacitatea de înțelegere. Se va avea în vedere desfășurarea a minimum 10 sesiuni de instruire, orientativ minimum două sesiuni pentru fiecare grupă.
Pentru beneficiarii cu dizabilități de auz vor fi utilizate, după caz, interpretarea în limba semnelor române, demonstrații vizuale, pictograme și exerciții practice. Pentru beneficiarii cu dizabilități de vedere vor fi utilizate explicații verbale, materiale tactile și/sau Braille, explorarea ghidată a materialelor și echipamentelor și ghidaj individual.
Metodele de instruire vor putea include demonstrații practice, jocuri de rol, manechine, materiale tactile și vizuale și instrumente de evaluare adaptate.
Dimensionarea are în vedere participarea a aproximativ 160 de copii și tineri, precum și a personalului desemnat al centrului. Personalul va beneficia de o componentă distinctă de instruire, inclusiv în domeniul suportului vital de bază și al utilizării defibrilatorului extern automat.

În cadrul componentei se estimează asigurarea a 160 de mini-kituri de prim-ajutor, împreună cu materialele-suport necesare activităților.
Prestatorul va asigura personalul de specialitate, resursele didactice și logistice, adaptarea metodologică, evidența participării, evaluarea și raportarea rezultatelor, cu respectarea condițiilor legale aplicabile.
4.2. Materiale educaționale accesibile
Prestatorul va realiza un set coerent de materiale educaționale privind situațiile de urgență, primul ajutor, evacuarea, pregătirea individuală, solicitarea sprijinului și utilizarea surselor oficiale de informare.
Prestatorul va răspunde de corectitudinea conținutului din punct de vedere al informațiilor de specialitate, prin implicarea personalului cu competențe relevante, precum și de adaptarea acestuia într-un limbaj clar, accesibil și prietenos, adecvat vârstei, nivelului de înțelegere și particularităților beneficiarilor.
Cantități estimate:
• Ghid de bază de pregătire și reacție în situații de urgență - 500 de exemplare;
• versiune adaptată vizual pentru persoanele cu dizabilități de auz - 300 de exemplare;
• versiune în Braille pentru persoanele cu dizabilități de vedere - 300 de exemplare.
Versiunile accesibile vor deriva dintr-un conținut-sursă comun, astfel încât informațiile transmise să fie unitare și corecte, diferențierea fiind realizată prin modalitatea de prezentare și accesibilizare.
Documentația tehnică aferentă va stabili caracteristicile materialelor, tirajele definitive, cerințele de calitate și accesibilitate, formatele de predare, fișierele-sursă și condițiile de utilizare, multiplicare și reutilizare instituțională.
4.3. Kituri de urgență și mijloace de sprijin adaptate
Se are în vedere achiziționarea a aproximativ 200 de kituri de urgență adaptate, al căror conținut va fi diferențiat, după caz, în raport cu tipul de dizabilitate, vârsta beneficiarilor, scopul utilizării, condițiile centrului și recomandările specialiștilor.
La nivel orientativ, kiturile pot include:
• materiale și produse necesare acordării primului ajutor;
• mijloace de iluminare, semnalizare și protecție termică;
• surse auxiliare de alimentare;
• mijloace de comunicare accesibilă și instrucțiuni adaptate;
• alte produse strict necesare pregătirii individuale și reacției inițiale în situații de urgență.
Pentru beneficiarii cu dizabilități de auz vor putea fi avute în vedere, în funcție de necesarul tehnic confirmat, dispozitive autonome de alertare, inclusiv detectoare personale de fum cu semnal vizual și/sau vibrant, care nu necesită intervenții asupra instalațiilor centrului, precum și carduri vizuale de comunicare în situații de urgență.
Pentru beneficiarii cu dizabilități de vedere pot fi prevăzute elemente tactile, etichete și/sau carduri în Braille și instrucțiuni audio.
Configurația definitivă a kiturilor va fi stabilită prin documentația tehnică, pe baza necesarului confirmat și a cercetării pieței. Produsele vor respecta cerințele de calitate, siguranță și conformitate și vor fi însoțite de documentele necesare recepției și utilizării.
4.4. Consolidarea capacității de răspuns medical de urgență
Se solicită achiziționarea și punerea în funcțiune a unui defibrilator extern automat (AED), împreună cu accesoriile și elementele necesare utilizării acestuia în condiții de siguranță.

Achiziția va putea include, în funcție de necesarul tehnic confirmat:
• 1 defibrilator extern automat și accesoriile necesare;
• electrozi și consumabile corespunzătoare, inclusiv electrozi pediatrici, dacă specificul beneficiarilor și necesarul tehnic impun această cerință;
• dulap/sistem de protecție și elemente de semnalizare;
• documentație de utilizare în limba română, garanție și condiții de service și mentenanță;
• servicii de punere în funcțiune;
• 1 defibrilator de antrenament, destinat exclusiv activităților practice.
Achiziția va fi corelată cu instruirea personalului desemnat, avându-se în vedere formarea a minimum 20 de membri ai personalului în domeniul suportului vital de bază și al utilizării AED.
În cadrul componentei va putea fi asigurat și sprijinul tehnic necesar pentru elaborarea sau actualizarea procedurii interne privind accesul la echipament, responsabilitățile, verificările periodice, modul de acțiune și evidența mentenanței, adoptarea și aplicarea procedurii rămânând în responsabilitatea instituției.
4.5. Biblioteca video accesibilă „Gata de Reacție”
Prestatorul va realiza o bibliotecă digitală cu 20 de materiale video educaționale accesibile, structurate în 4 module tematice, cu câte 5 teme, adaptate prin interpretare în limba semnelor române, subtitrare, elemente grafice și, după caz, animații.
Tematica orientativă va urmări:
• urgențe majore - incendiu, cutremur, întreruperea alimentării cu energie, evacuare și alte situații relevante;
• urgențe medicale - apelarea serviciilor de urgență, primul ajutor, utilizarea AED și recunoașterea situațiilor medicale critice;
• pregătire individuală - kitul de urgență, pregătirea personală și reacția la fenomene extreme;
• comunicare și autonomie - comunicarea cu serviciile de intervenție, planul personal de urgență și identificarea informațiilor oficiale.
Materialele vor fi realizate în formate accesibile și predate în condiții care să permită utilizarea și reutilizarea acestora la nivel instituțional.
4.6. Analiză de vulnerabilitate, Plan de Reziliență, simulare și evaluare
Prestatorul va asigura servicii de specialitate pentru analiza riscurilor și vulnerabilităților centrului, cu accent pe barierele de comunicare, alertare, orientare și evacuare, precum și pentru elaborarea unui Plan de Reziliență intern și complementar.
Componenta va avea în vedere, în principal:
• realizarea analizei de risc și vulnerabilitate, inclusiv maparea barierelor senzoriale relevante;
• elaborarea Planului de Reziliență al centrului, cu măsuri privind comunicarea accesibilă, sprijinirea beneficiarilor, continuitatea serviciilor esențiale și managementul situațiilor de criză, cu respectarea legislației naționale în domeniu;
• elaborarea, în raport cu necesarul confirmat, a fișelor individuale de evacuare pentru beneficiarii centrului;
• validarea măsurilor propuse împreună cu personalul și structurile responsabile;



• organizarea unei simulări practice de evacuare și răspuns la situații de urgență, inclusiv prin verificarea modului de aplicare a măsurilor și măsurarea timpului de evacuare;
• elaborarea unui raport de evaluare și, după caz, actualizarea Planului în funcție de rezultatele simulării.
Planul de Reziliență nu va înlocui și nu va modifica documentele obligatorii în domeniul apărării împotriva incendiilor și protecției civile și nu va transfera ori modifica responsabilitățile prevăzute de legislația și procedurile aplicabile.
4.7. Cerințe comune privind implementarea, monitorizarea și recepția
Operatorii economici, formatorii, interpreții și specialiștii implicați vor îndeplini condițiile legale aplicabile activităților prestate, iar interpretarea în limba semnelor române va fi asigurată de persoane care îndeplinesc condițiile profesionale prevăzute de cadrul legal aplicabil.
Produsele și echipamentele vor fi însoțite, după caz, de documentele de conformitate, calitate, garanție, utilizare, service, predare și recepție.
Prestarea serviciilor și realizarea rezultatelor contractuale vor putea fi verificate prin:
• liste/fișe de participare la cursuri și sesiuni de instruire;
• instrumente de evaluare adaptate, inclusiv evaluări înainte și după instruire, după caz;
• rapoarte de activitate și procese-verbale;
• materiale educaționale, fișiere finale și evidențe ale resurselor video realizate;
• evidențe privind distribuirea produselor și materialelor;
• documente de predare-primire și documente de recepție cantitativă și calitativă;
• proces-verbal și raport aferente simulării, cu rezultate și recomandări;
• orice alte documente și livrabile prevăzute prin contract.
Implementarea va respecta principiile accesibilității, nediscriminării, protejării beneficiarilor, confidențialității datelor, siguranței și utilizării eficiente a fondurilor publice.
5. ASIGURAREA PERSONALULUI CALIFICAT
Prestatorul va asigura personalul de specialitate necesar pentru fiecare activitate contractată. Formatorii, interpreții și specialiștii implicați trebuie să îndeplinească cerințele legale și profesionale aplicabile activităților prestate.
Pentru interpretarea în limba semnelor române vor fi utilizate persoane care îndeplinesc condițiile profesionale prevăzute de cadrul legal aplicabil.
Pentru conținuturile de specialitate privind primul ajutor, suportul vital de bază, utilizarea AED, situațiile de urgență și analiza vulnerabilităților, prestatorul va implica personal cu competențe relevante pentru asigurarea corectitudinii tehnice a informațiilor și a activităților.
Prestatorul va desemna o persoană de contact pentru administrarea relațiilor cu personalul Autorității contractante, pentru comunicări, programarea activităților și soluționarea solicitărilor legate de implementare.
Personalul Prestatorului va păstra confidențialitatea datelor și informațiilor la care are acces și va respecta regulile de acces, protecție și siguranță aplicabile în cadrul centrului.
Documentele justificative privind calificarea, competența și disponibilitatea personalului se vor prezenta, după caz, conform cerințelor stabilite prin documentația de achiziție.

6. BUGET. FACTURARE ȘI EFECTUAREA PLĂȚII
VALOAREA ESTIMATĂ / PLAFONUL BUGETAR: Bugetul total estimat și aprobat pentru implementarea programului este de aproximativ 300.000 lei, TVA inclus.
Angajarea, lichidarea, ordonanțarea și plata cheltuielilor se vor realiza numai în limita valorilor contractate și a creditelor bugetare aprobate, pe baza documentelor justificative și cu respectarea cadrului legal aplicabil.
FACTURAREA ȘI EFECTUAREA PLĂȚILOR:
• Plata se va efectua în baza facturii fiscale emise de Prestator și a documentelor care atestă prestarea/furnizarea și recepția cantitativă și calitativă a serviciilor, produselor, materialelor și echipamentelor, după caz.
• Factura fiscală va fi transmisă prin sistemul național privind factura electronică RO e-Factura, în conformitate cu dispozițiile legale în vigoare.
• Plata se va efectua în lei, în limita valorilor contractate și a creditelor bugetare aprobate.
7. PREZENTAREA OFERTEI
7.1. Modul de prezentare a propunerii tehnice
Propunerea tehnică reprezintă un angajament pe care ofertantul câștigător va trebui să îl respecte pe toată durata contractului.
Propunerea tehnică va fi prezentată astfel încât să permită verificarea corespondenței cu toate specificațiile și cerințele prevăzute în prezentul caiet de sarcini. Ofertantul va descrie distinct modul de îndeplinire a fiecărei componente pentru care depune ofertă.
Specificatiile tehnice din prezentul caiet de sarcini reprezintă cerințe minimale referitoare la nivelul calitativ, tehnic și de performanță. Soluțiile și metodologiile propuse pot prevedea niveluri superioare, fără modificarea obiectului achiziției și cu respectarea cerințelor de accesibilitate și siguranță.
Propunerea tehnică va include, după caz: metodologia de lucru, calendarul activităților, modul de adaptare pentru beneficiarii cu dizabilități senzoriale, personalul implicat, resursele utilizate, descrierea produselor și echipamentelor, modalitatea de predare a livrabilelor și documentele de conformitate/garanție relevante.
7.2. Modul de prezentare a propunerii financiare
Propunerea financiară va fi exprimată în lei fără TVA și în lei cu TVA inclus, cu evidențierea distinctă a TVA, pentru toate serviciile, produsele, materialele și echipamentele ofertate.
Ofertantul va prezenta, după caz, valorile distincte aferente fiecărei componente/poziții ofertate, astfel încât Autoritatea contractantă să poată verifica formarea prețului total.
La elaborarea propunerii financiare vor fi avute în vedere toate cheltuielile necesare îndeplinirii integrale a obligațiilor asumate, inclusiv personal, materiale, producție, multiplicare, transport, deplasări, echipamente, accesorii, consumabile, punere în funcțiune, instruire, interpretare, realizare și predare a livrabilelor, după caz.
Oferta financiară va avea caracter ferm și obligatoriu pe perioada de valabilitate a ofertei și va fi semnată de ofertant sau de persoana legal împuternicită în acest sens.


8. ALTE CERINȚE
Prestatorul are obligația de a prezenta toate informațiile și documentele solicitate de Autoritatea contractantă și de persoanele/organismele cu atribuții de verificare, control și audit, în limitele competențelor acestora.
Prestatorul va respecta toate prevederile legale aplicabile activităților prestate, inclusiv cele privind protecția beneficiarilor, confidențialitatea datelor, securitatea și sănătatea în muncă, accesibilitatea și nediscriminarea.
Pentru minori vor fi respectate interesul superior al copilului și procedurile instituționale aplicabile.
Cantitățile indicate pentru unele componente sunt estimate și vor putea fi definitivate prin documentația de achiziție, în funcție de necesarul confirmat și cu încadrarea în plafonul bugetar aprobat.
Programul are caracter complementar și nu înlocuiește planurile de evacuare și de intervenție, responsabilitățile personalului, documentele obligatorii în domeniul apărării împotriva incendiilor și protecției civile ori atribuțiile structurilor și persoanelor autorizate potrivit legii.


Director Executiv,
		
	                                     
	

	Întocmit
Consilier 

